Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar it-tieni reviżjoni perjodika tal-ambitu tas-servizz universali ma' networks u servizzi ta' komunikazzjonijiet elettroniċi f'konformità mal-Artikolu 15 tad-Direttiva 2002/22/KE /* KUMM/2008/0572 finali */





[pic] | KUMMISSJONI TAL-KOMUNITAJIET EWROPEJ | Brussel 25.9.2008 KUMM(2008) 572 finali KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI dwar it-tieni reviżjoni perjodika tal-ambitu tas-servizz universali ma' networks u servizzi ta' komunikazzjonijiet elettroniċi f'konformità mal-Artikolu 15 tad-Direttiva 2002/22/KE KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI dwar it-tieni reviżjoni perjodika tal-ambitu tas-servizz universali ma' networks u servizzi ta' komunikazzjonijiet elettroniċi f'konformità mal-Artikolu 15 tad-Direttiva 2002/22/KE 1. L-GħAN TA’ DIN IL-KOMUNIKAZZJONI Din il-komunikazzjoni tikkonċerna t-tieni reviżjoni perjodika tal-ambitu tas-servizz universali kif rikjest mill-Artikolu 15 tad-Direttiva tas-Servizz Universali[1] (id-Direttiva). Hi tipprovdi wkoll xi riflessjonijiet wesgħin fuq ir-rwol tas-servizzi universali biex jiġu indirizzati sfidi usa’ fl-livell Ewropew – b'mod partikolari li jkun aċċertat l-aċċess għall-broadband – sabiex jinfetaħ dibattitu dwar politika possibli fil-ġejjieni. 2. Reviżjoni tal-ambitu tas-servizzi universali 2.1. Introduzzjoni Fl-UE, is-servizzi universali fil-komunikazzjoni elettronika (komunikazzjoni-e), kif iddefiniti bħalissa, tfisser li jiġi żgurat li dawk kollha li jixtiequ jiġu pprovduti, permezz ta’ intervent pubbliku, b'dawk is-servizzi essenzjali għall-parteċipazzjoni fis-soċjetà u disponibbli diġà għall-parti l-kbira taċ-ċittadini, kemm mis-suq u fil-każ li jfalli s-suq. Id-Direttiva tiddefinixxi is-servizz universali bħala sett minimu ta' servizzi ta’ komunikazzjoni-e disponibbli għall-kull konsumatur finali fuq talba raġonevoli għal prezz li jista' jitħallas u ta' kwalità speċifikata, indipendentament mil-lokazzjoni ġeografika fl-Istat Membru kkonċernat. Id-Direttivi jinkludu erba' elementi speċifiċi fl-ambitu ta' servizz universali[2] - aċċess f'post fiss biex wieħed iċempel u jirċievi telefonati nazzjonali u internazzjonali u komunikazzjonijiet ta' fax, u komunikazzjonijiet ta' dejta b'rati ta’ trasferiment tad-dejta li huma biżżejjed biex jippermettu aċċess tal-internet funzjonali. - disponibilità ta' mhux inqas minn direttorju komprensiv wieħed u servizz ta' konsultazzjoni tad-direttorju li jinkludi kull abbonat li jkun jixtieq li jiġi inkluz kemm dawk tal-linja fissa kif ukoll dawk tal-mowbajl; - disponibilità ta' telefonijiet pubbliċi bil-ħlas; kif ukoll - miżuri speċifiċi li jaċċertaw aċċess u prezzijiet li jistgħu jintlaħqu ta' servizzi telefoniċi pubbliċi disponibbli għall-utenti b'diżabilità jew dawk bi bżonnijiet speċjali, u dawk li jaqalgħu paga baxxa. il-kliem "aċċess minn post fiss" tirreferi għar-residenza primarja tal-utent finali3 (fejn bosta membri tad-dar jistgħu jaqsmu l-konnessjoni), u mhux rekwiżit biex l-operaturi jużaw teknoloġija fissa. i.e., ma għandu jkun hemm l-ebda restrizzjoni fuq mezzi tekniċi - kemm jekk bil-wire u kemm jew mingħajr wire - mingħand min qiegħed jipprovdi l-konnessjoni. Fuq in-naħa l-oħra, is-servizz universali mhux se jkopri l-mobilità personali (aċċess f'kull lokazzjoni). Ir-referenza għall-komunikazzjoni tad-dejta b'rati ta' dejta li huma biżżejjed biex jippermettu aċċess tal-internet funzjonali tista' tiġi spjegata b'mod elaborat[3] bħala bżonn limitat għall-konnessjoni ta' netwerks narrowband[4], li għandha tkun kapaċi li tiflaħ komunikazzjoni ta' dejta b'rati[5] suffiċjenti għal aċċess għal servizzi onlajn bħal dawk ipprovduti permezz tal-internet pubbliku. Din għandha tippermetti aċċess tal-internet sodisfaċenti, fejn l-Istati Membri jkunu jistgħu jeħtieġu li l-konnessjoni tittejjeb għal livell li jgawdu minnu l-maġġoranza tal-abbonati. Din il-ħtieġa flessibli għall-funzjonalità tal-aċċess tal-internet ġiet iddisinnjata b'mod partikolari biex tippermetti lill-pajjiżi tal-adeżjoni jisfruttaw it-teknoloġiji mobbli/mingħajr fili li jwasslu servizz universali għall-proporzjon ogħla tal-popolazzjoni3. L-Istati Membri għandhom isibu l-aktar mezz effiċjenti biex jiggarantixxu l-obbligi tas-servizz universali (OSU), inkluż li jagħtu lil kull impriża l-opportunità li jiksbuhom. Jekk is-suq jonqos milli jwassal dawn is-servizzi, jistgħu jiġu imposti obbligi fuq l-impriżi biex dawn jipprovduhom b'kundizzjonijiet speċifikati. S'issa, sittax-il Stat Membru innominaw fornituri tas-servizz universali abbażi tad-Direttiva, filwaqt li l-Ġermanja u l-Lussemburgu għadhom ma għamlux hekk, abbażi tal-fatt li s-servizz universali diġa hu fornut mis-suq[6] Id-disa' pajjiżi li fadal jiżguraw servizz universali abbażi ta' arranġamenti tranżizzjonali. Jista’ jiġi stabbilit fond għas-servizzi universali jekk l-awtorità regolatorja nazzjonali tikkonkludi li fornitur tas-servizz universali nnominat jkun soġġett għal piż mhux ġust. L-ispejjeż netti relatati jistgħu jiġu ffinanzjati jew bl-użu ta' fondi pubbliċi skont kundizzjonijiet trasparenti jew billi jitwaqqaf fond speċifikat għas-settur, li fil-prinċipju kull impriża fis-suq tkun trid tikkontribwixxi għalih. Preżentament, fondi tas-servizzi universali ġew attivati ġewwa ħames Stati Membri, iżda l-kumpens jitħallas biss ġewwa Franza, l-Italja u r-Rumanija. L-Istati Membri huma liberi li jippermettu servizzi addizzjonali li jestendu lil hinn mis-sett minimu ta' servizzi stabbilit mid-Direttiva, iżda finanzjar ulterjuri assoċjat magħhom għandu jiġġarrab minnhom stess (pereżempju permezz ta' tassazzjoni ġenerali) u mhux mingħand parteċipanti speċifiċi fis-suq. Il-Kummissjoni għandha tirrevedi l-ambitu tas-servizz universali kull tliet snin fid-dawl tat-teknoloġija, tal-iżvilupp soċjali u ekonomiku, filwaqt li tqis b'mod-partikolari l-mobilità u r-rati tad-dejta fid-dawl ta' teknoloġiji eżistenti użati mill-maġġoranza tal-abbonati. Id-Direttiva[7] tistabbilixxi ċerti konsiderazzjonijiet li għandhom jintiżnu mill-Kummissjoni hija u tiddeċiedi jekk servizz għandux jiġi inkluż fl-ambitu, jiġifieri: - minoranza ta’ konsumaturi jiġu esklużi mis-soċjetà minħabba n-nuqqas ta' disponibilità jew nuqqas ta' użu ta' servizzi speċifiċi li huma kemm disponibbli għall-maġġoranza kif ukoll użati minnha , u - l-inklużjoni ta' dawn is-servizzi f'dan l-ambitu se jgħaddi benefiċċju nett ġenerali lill-konsumaturi kollha f'każijiet fejn mhumiex provvduti lill-pubbliku taħt ċirkostanzi kummerċjali normali. L-ewwel reviżjoni tal-ambitu tas-servizz universali fl-2005-2006 kkonkludiet li ma kienx hemm bżonn li jinbidel l-ambitu tal-OSU, b'mod partikolari fir-rigward tal-broadband u s-servizzi mobbli. Fir-rigward ta’ dan tal-aħħar, instab li swieq kompetittivi u miftuħa rriżultaw f'aċċess mifrux u bi prezzijiet li jistgħu jitħallsu mill-konsumaturi. Fir-rigward tal-broadband, il-proporzjon ġenerali tal-popolazzjoni tal-UE li tuża l-broadband fiss ma indikax użu tas-servizz mill-maġġoranza tal-konsumaturi, u skont dan, il-broadband sa dak iż-żmien kien għadu ma sarx neċessarju għal parteċipazzjoni normali fis-soċjetà tant li n-nuqqas ta' aċċess jimplika esklużjoni soċjali[8] 2.2. Komunikazzjoni mobbli L-ewwel reviżjoni wriet li, fuq il-bażi tal-kundizzjonijiet tal-liċenzji tal-mowbajl nazzjonali, (2G) in-networks fl-UE-25 ikopru mill-inqas 95% tal-popolazzjoni. Din hi vera wkoll għall-UE-27 attwali. L-użu tal-mowbajl ilu jikber bis-saħħa matul dawn l-aħħar ftit snin: waqt li medja ta' 81% tal-popolazzjoni tal-UE-25 kienet qed tuża s-servizzi tal-mowbajl fil-bidu tal-2004, il-penetrazzjoni laħqet 112% tal-popolazzjoni tal-UE-27 f'Ottubru 2007. Kif turi t-tabella hawn taħt, fuq il-perjodu ta' tliet snin minn Ottubru 2004 sa Ottubru 2007, il-penetrazzjoni tal-mowbajl għal kull 100 abitant tela' għal aktar minn 27 punti perċentwali. Figura 1. Il-penetrazzjoni tal-abbonati tal-mobajl fl-UE [pic] Sors: Servizzi tal-Kummissjoni Il-livell ta' penetrazzjoni tal-użu tal-mowbajl ġenerali (għal kull 100 abitant) tiġi tradotta f'rata medja ta' penetrazzjoni fil-familji tal-UE ta' 83% fl-aħħar tal-2007, kif turi l-Figura 2. Fl-UE-15, 83% tal-familji għandhom mowbajl, filwaqt li ċ-ċifra hi 82% fl-UE-10 (li teskludi lill-Bulgarija u lir-Rumanija) u 78% tal-UE-12 (li tinkludi l-Bulgarija u lir-Rumanija). Figura 2. Aċċess ta' telefown mid-dar, % ta' familji Ewropej [pic] Sors: Servejs dwar il-komunikazzjoni-e tad-dar [9] Din il-figura turi wkoll li minħabba l-infrastruttura inqas żviluppata tat-telekomunikazzjoni fissa f'ħafna Stati Membri ġodda, l-aċċess ġenerali tat-telefown tad-dar[10] fl-UE kien ta 95% fl-aħħar tal-2007, 2 punti persentaġġ inqas wara t-tkabbir fl-2004. Fl-UE-15, l-aċċess ġenerali tat-telefown fl-aħħar tal-2007 kien ta' 97%, waqt li ċ-ċifra kienet 91% fl-UE-10 L-utenti qed jaqilbu dejjem aktar mil-linji fissi għat-telefonija ċellulari, b’madwar 24% tad-djar fl-UE-27 jużaw mowbajl biss. Il-proporzjon hija ogħla, b’mod sinifikanti, fl-Istati Membri l-ġodda (39%) milli fl-UE-15 (20%), għajr il-Finlandja (61%) u l-Portugall (48%). Kif ġie diskuss fl-ewwel Komunikazzjoni ta' reviżjoni, in-natura tat-teknoloġija tal-mowbajl tipprovdi l-possibilità li żżid abbonat ġdid man-netwerk tal-mowbajl bi spejjeż marġinali. Iktar minn hekk, pakketti tal-mowbajl imħallsin minn qabel jippermettu lill-konsumaturi bi dħul baxx konnessjoni bażika man-netwerk bi prezzijiettad-dħul baxxi u wkoll il-kapaċità akbar li jikkontrollaw kemm jonfqu milli abbonamenti fejn iħallsu wara. Bħala medja, fl-2007, kważi 60% tal-abbonati tal-mowbajl għamlu użu mill-pakketti tal-mowbajl imħallsa minn qabel, meta kkumparati mal-40% tal-konsumaturi li ħallsu wara. Għalkemm l-aċċessibbiltà tal-prezz trid titqies fid-dawl tal-kundizzjonijiet nazzjonali speċifiċi[11], wieħed irid jinnota li l-konsumatur Ewropew issa jista', bħala medja, jixtri qoffa ta' servizzi tal-mowbajl ta' użu baxx (€13.69 kull xahar) b’irħas milli kieku jonfoq f’kera kull xahar għal linja fissa (€14.90)[12] Konklużjoni: Din l-analiżi tal-aħħar tafferma mill-ġdid il-konklużjoni tal-ewwel reviżjoni li d-dispożizzjoni kompetittiva tal-komunikazzjonijiet bil-mowbajl fl-UE irriżultat li l-konsumatur diġà għandu aċċess wiesa' bi prezzijiet aċċessibbli għall-komunikazzjonijiet tal-mowbajl. Il-kunsiderazzjonijiet biex jiġu inklużi l-komunikazzjonijiet tal-mowbajl fl-ambitu ta' servizz universali (kif stabbilit fl-Anness V tad-Direttiva) għalhekk mhumiex imwettqa. 2.3 Il-Broadband Fl-ewwel reviżjoni nstab li f'nofs l-2004, l-aċċess għal netwerks tal-broadband fissi ikopri madwar 85% tal-popolazzjoni tal-UE-15, filwaqt li l-penetrazzjoni aktar baxxa ta' linji fissi fl-Istati Membri l-ġodda tindika li l-broadband kien disponibbli għall-proporzjon konsiderevolment iżgħar tal-popolazzjoni tagħhom. F'Ottubru tal-2005, l-adozzjoni tal-broadband kien 11.5% tal-popolazzjoni tal-UE. Fl-aħħar tal-2007, netwerks fissi tal-broadband DSL kienu, bħala medja, disponibbli għal 93% tal-popolazzjoni tal-UE-26, bi ftit pajjiżi li baqgħu lura (Figura 3). Figura 3. Il-Kopertura tal-broadband fl-UE bħala % tal-popolazzjoni [pic] Sors: IDATE Diċembru 2007 Il-mutur prinċipali għall-iżvilupp tal-broadband huwa l-kompetizzjoni bejn l-infrastrutturi paralleli (in-netwerks tat-telekomunikazzjoni tal- cable ) ikkombinati mar-regolament effettiv ta' aċċess ex ante. Dan huwa rifless fiċ-ċifri tal-penetrazzjoni tal-broadband, li juru l-medja tal-penetrazzjoni tal-użu tal-broadband fiss għal kull 100 abitant fl-UE ta' 20% f' Jannar 2008, fejn ir-rata tvarja b'mod sinikanti madwar l-Istati Membri, minn 7.6% fil-Bulgarija sa 35.6% fid-Danimarka. Elementi oħra bħall-aċċess għal PC u elementi kulturali u lingwistiċi għandhom ukoll rwol konsiderevoli ċar fl-adozzjoni ta’ dawn is-servizzi. F’dak li jirrigwarda l-kompjuters personali, li huma l-aktar terminal komuni għall-utenti għall-aċċess tal-internet u servizzi tal-broadband, 57% tad-djar fl-UE-27 għandhom PC (iċ-ċifra kienet 53% fl-2003 u 33% fl-1999). Il-broadband tal-mowbajl tista' jikkontribwixxi pożittivament biex jiżdiedu ċ-ċifri tal-penetrazzjoni tal-broadband, peress li żviluppat b'mod sinifikanti f'numru ta' Stati Membri u peress li t-teknoloġiji tal-LAN mingħajr fili ikollhom rwol sinifikanti fl-aċċess tal-internet[13] It-tnaqqis sinifikanti fil-prezzijiet tal-aċċess fir-rigward tat-teknoloġija tal-mowbajl u wkoll tat-teknoloġija nomadika mingħajr fili, u titjib fil-prestazzjoni u l-veloċità ta' trażmissjoni jindikaw li l-użu tal-broadband se jkun qed jiżdied b'rata iktar mgħaġġla milli kif qed jindikaw iċ-ċifri tal-aċċess tal-broadband. Figura 4. Il-persentaġġ tal-użu tal-broadband kull 100 abitant fl-UE [pic] Sors: It-13-ir Rapport ta’ implimentazzjoni: Fil-perjodu bejn l-2003 u l-2007, l-adozzjoni tal-broadband fid-djar fl-UE ittriplikat. Skont l-istudju l-aktar riċenti dwar il-komunikazzjoni-e tad-dar, medja ta' 36% tad-djar fl-UE issa għandhom aċċess għall-broadband fiss[14], waqt li total ta' 49% tad-djar jużaw l-internet, jew b'veloċitajiet ta' narrowband inkella ta’ broadband, kif muri fit-tabella hawn isfel. Dan jindika li għalkemm l-adozzjoni tal-broadband għadha ma laħqitx livelli ta' kopertura u adozzjoni li jkunu jikkwalifikawha biex titqies fil-kuntest ta' servizz universali, hi qiegħda toqrob lejn dawn il-livelli pjuttost malajr, waqt li n-numru ta' konnessjonijiet narrowband qiegħed jonqos progressivament. Figura 5. Il-penetrazzjoni tal-internet u l-firxa tal-broadband, % ta' djar fl-UE [pic] Sors: Stħarriġ fid-djar dwar il-komunikazzjoni-e. Konklużjoni: Kopertura ta' networks tal-tal-broadband hi għolja ħafna fil-maġġoranza tal-Istati Membri, fejn hi disponibbli, fil-medja, għal 90% tal-popolazzjoni tal-UE. L-użu tal-internet issa qiegħed joqrob il-livell ta' servizz użat mill-maġġoranza, b'49% tad-djar fl-UE jużaw l-internet, 36% minnhom qiegħdin fuq il-broadband. Għalkemm il-broadband għadu mhux jintuża mill-maġġoranza tal-konsumaturi (l-ewwel minn żewġ konsiderazzjonijiet identifikati fl-Annessi V tad-Direttiva[15]) u għalhekk mhux kopert mill-OSU kif hemm stipulat u deskritt fil-kitba preżenti, l-adozzjoni qiegħda tersaq lejn il-limitu tal-użu mill-maġġoranza tal-konsumaturi. Barra minn hekk, ikun loġiku li jiġi antiċipat li, f perjodu relattivament qasir, is-servizz tan-narrowband mhux se jissodisfa l-bżonn li jkun, "suffiċjenti biex jippermetti l-aċċess funzjonali tal-Internet" kif imniżżel fl-Artikolu 4(2) tad-Direttiva). B'hekk is-sitwazzjoni għandha bżonn tiġi riveduta kontinwament. 3. Servizz universali f'ambjent dejjem jinbidel Filwaqt li, skont l-interpretazzjoni eżistenti tad-Direttiva, la l-mowbajl u lanqas il-broadband ma jaqgħu fl-ambitu tagħha, jidher ċar li s-sostituzzjoni tal-mowbajl għal telefonija fissa bil-vuċi kif ukoll iż-żieda fil-livelli ta' adozzjoni u l-importanza tal-broadband fil-ħajja ta' kuljum iqajmu mistoqsijiet dwar l-universalità tal-aċċess għal servizzi tal-komunikazzjoni-e fil-ġejjieni. Hu għalhekk żmien propizju biex nibdew riflessjoni fuq il-kunċett tal-obbligu tas-servizz universali bħala parti minn approċċċ ġenerali għall-internet b'veloċità għolja għal kulħadd, li jista' jinkludi wkoll appoġġ mill-Komunità, nazzjonali u reġjonali/muniċipali, sħubijiet pubbliċi-privati u mekkaniżmi oħra. 3.1. Il-kunċett u r-rwol tas-servizz universali fil-komunikazzjonijiet-e Qabel il-liberaliżazzjoni tas-settur tat-telekomunikazzjoni, il-forniment tas-servizz kien immexxi mill-Istat, b'kontrosussidji minn impriżi monopolji li jiżguraw id-disponibilità tas-servizzi bażiċi, b'mod partikolari l-konnessjoni man-netwerk fiss u t-telefonati lokali. Il-penetrazzjoni telefonika fissa kienet virtwalment universali, tissodisfa r-rwol li tipprovdi koeżjoni soċjali li jista' jiġi kkomparat mar-rwol li ħadu l-uffiċċji tal-posta lokali u l-libreriji pubbliċi. Minħabba l-liberalizzazzjoni, ir-regolazzjoni tas-servizzi universali ġiet introdotta biex tħares il-kunċett ta' aċċess raġonevoli bi prezz aċċessibbli - fid-dawl tal-kundizzjonijiet nazzjonali – irrispettivament mil-livelli ta' dħul u l-lokalità ġeografika. Mil-liberalizzazzjoni u l-introduzzjoni tal-kompetizzjoni ‘l hawn, kif muri f'serje ta' Komunikazzjonijiet[16] dwar l-implimentazzjoni tal-qafas regolatorju għall-komunikazzjoni-e, il-konsumaturi bbenefikaw minn prezzijiet iktar baxxi u għażla akbar ta' servizzi, filwaqt li kien hemm relattivament ftit rikors ġenerali għall-fondi tas-servizz universali. Ir-rwol tas-servizz universali kien li jservi tal-aħħar miżura ta’ sikurezza sabiex ikun possibbli għall-minoranza tal-konsumaturi jilħqu mal-maġġoranza li kienu diġà qegħdin igawdu s-servizzi bażiċi. Il-kompetizzjoni ppromwoviet ukoll aċċess dejjem aktar aċċessibbli f’termini ta’ prezz għal kull tip ta' servizzi innovattivi bħal mowbajl u l-broadband. Pereżempju, is-suq tal-broadband fiss hu kkaratterizzat b'kompetizzjoni dejjem aktar intensa u investiment kontinwu li jwassal għal adozzjoni rapida (medja ta' 52 000 linja ġdida kull ġurnata fl-2007, ekwivalenti għal rata ta' tkabbir ta’ 20%, sabiex jintlaħqu kważi 100 miljun linja fissa t'aċċess għall-broadband ġewwa l-UE fl-1 ta' Jannar 2008. Madankollu, anki b'dawn ir-rati ta' tkabbir daqstant għolja, għandu jkun magħruf li se jkun hemm żoni ġeografiċi fejn x’aktarx is-suq mhux se jipprovdi s-servizz fuq perjodu taż-żmien raġjonevoli. Kif l-adozzjoni tal-aċċess għall-internet tal-broadband jinfirex u kif aktar u aktar tranżazzjonijiet ekonomiċi u soċjali jibdew iseħħu onlajn, jasal żmien fejn l-“esklużjoni mill-informatika” ssir kwistjoni sinifikanti B’rikonoxximent ta' din il-problema l-indirizzar tad-diviżjoni diġitali ġie mnaqqax bħala prijorità ta’ politika fi ħdan l-inizzjattiva l-i2010[17]L-aċċess għall-komunikazzjonijiet broadband mhux biss meħtieġ għall-kompetittività u t-tkabbir ekonomiku iżda qed isir skop primarju għall-ġid tal-konsumatur u l-inklużjoni diġitali. Barra minn hekk, il-Komunikazzjoni tal-Kummissjoni tal-2006 " Bridging the Broadband Gap " (innaqqsu d-distakk fl-aċċess għall-broadband – titlu mhux uffiċjali)[18] tat impuls qawwi għall-adozzjoni tal-broadband permezz tal - mobilitazzjoni kemm tal-politika fil-livelli tal-UE bħall-politika tal-ispettru, fondi għall-koeżjoni u regoli għall-għajnuna mill-Istat, kif ukoll inizzjattivi reġjonali u lokali bbażati fuq sħubija bejn entitajiet pubbliċi u dawk privati. Fil-kuntest tar-rappurtar tal-Istrateġija ta' Liżbona Mġedda, il-Kummissjoni talbet lill-Istati Membri biex ifasslu strateġiji nazzjonali għall-broadband u biex jistabbilixxu miri nazzjonali għall-użu tal-internet rapidu [19] Dawn l-istrateġiji nazzjonali għall-broadband u l-inizjattiva i2010 sa issa pprovdew qafas ġenerali biex titwessa’ l-azzjoni mill-Istati Membri biex is-Soċjetà tal-Informazzjoni tinkorpora l-aktar firxa wiesgħa ta' ċittadini. Hekk kif il-broadband isir għodda essenzjali fil-ħajja ta' kuljum, qed niġu kkonfrontati bil-kwistjoni ta' kif se nimplimentaw il-politika ta' "broadband għal kullħadd" vera, u x'jista' jkun ir-rwol tal-politika tas-servizz universali biex din l-isfida tiġi indirizzata. 3.2. Riflessjonijiet għall-ġejjieni Id-dibattitu dejjem jitwessa’ dwar is-servizzi bażiċi li, maż-żmien, għadhom ikunu disponibbli biex jippermettu liċ-ċittadini jieħdu sehem fis-soċjetà, qiegħed jinvolvi dejjem aktar il-kwistjoni dwar jekk hux possibli li s-servizz universali jkollu rwol biex jintlaħqu l-miri fi ħdan il-qafas ġenerali ta' promozzjoni ta' swieq kompetittivi u miftuħa tal-komunikazzjonijiet-e, u jekk dan hu possibli, kif għandu jsir. Kontribuzzjonijiet lill-konsultazzjonijiet għar-reviżjoni regolatorja ġenerali tat-telekomunikazzjoni[20] qajmu numru ta' mistoqsijiet rigward il-post propizju tal-mekkaniżmu tas-servizz universali, bħala parti minn politika dwar il-broadband aċċessibbli għal kulħadd li tkun kemm sistematika u wkoll li tista' twettaq. Il-broadband isaħħaħ il-parteċipazzjoni attiva fis-soċjetà: is-saħħa-e, it-tagħlim-e, il-gvern-e u s-servizzi tan-negozju-e qed jiġu użati dejjem aktar miċ-ċittadini. Dan irriżulta f'parteċipazzjoni soċjali u ekonomika aktar attiva fis-soċjetà, u qed jipprovdi possibiltajiet aħjar ta' xogħol, ta' negozji u ta' studju, irrispettivament mil-lokazzjoni. B'hekk, il-mistoqsija ewlenija hi jekk is-servizz universali f'livell tal-UE huwiex għodda adattata biex javvanza l-iżvilupp tal-broadband u, jekk inhu hekk, meta u kif għandu jiġi applikat, jew jekk strumenti ta' politika tal-UE oħra – u, f'każijiet bħal dawn, liema minnhom - jkunux aktar effettivi. Din il-mistoqsija tmur lil hinn mill-kwistjoni tal-ambitu tas-servizz universali. Il-Kummissjoni tikkunsidra ta' importanza kbira il-fatt li ġewwa l-UE, servizzi ewlenin bħall-komunikazzjoni-e jkunu disponnibli b'mod mifrux liċ-ċittadini u lin-negozji, indipendentament mill-pożizzjoni ġeografiku tagħhom, u offruti bi prezz li jista' jintlaħaq u bi kwalità speċifikata. Għalhekk, il-Kummissjoni tixtieq tvara dibattitu pubbliku wiesa' dwar dawn il-mistoqsijiet li ġejjin: 1. Sa fejn jistgħu, is-swieq tal-komunikazzjoni-e kompetittivi tal-lum, jitqiesu li huma biżżejjed li jipprovdu aċċess universali, jekk jitqies li: - li t-tendenza lejn sostituzzjoni ta' telefonija fissa ma' komunikazzjonijiet mobbli tal-vuċi , li għandhom kopertura wiesgħa u prezzijiet aċċessibbli ferm, tista' tindika li l-OSU limitati għal aċċess f'lokazzjoni fissa qed isiru inqas relevanti u - li l-broadband qed titwassal lill-proporzjon li qed tikber b’rata mgħaġġla tal-popolazzjoni permezz tal-forzi tas-suq, li jindikaw li l-broadband, inkluża l-broadband mobbli, tista’ timxi fil-passi tat-telefonija mobbli sabiex issir kważi universali permezz tal-forzi tas-suq fuq medda ta' żmien medja? 2. It-tendenzi attwali jissuġġerixxu li l-aċċess tal-internet sodisfaċenti, jitqies dejjem aktar, mill-għadd dejjem jiżdied ta' abbonati, bħala aċċess lil hinn min-narrowband, F'dawn iċ-ċirkostanzi titfaċċa l-mistoqsija dwar jekk hemmx bżonn li l-interpretazzjoni tal-OSU eżistenti (b'mod partikolari, fil-Premessa 8 flimkien mal-Artikolu 4(2) tad-Direttiva) tiġix ikkonsidrata mil-ġdid, b'mod partikolari, fir-rigward tat-tifsira mogħtija lill-komunikazzjonijiet tad-dejta b'rati tad-dejta għolja biżżejjed biex jippermettu aċċess tal-internet funzjonali? Għandu jiġi kkunsidrat ukoll jekk interpretazzjoni iktar dinamika u teknoloġikament newtrali ta' dan il-kliem tkunx teħtieġ emenda tal-leġiżlazzjoni eżistenti. 3. Jekk il-broadband jitqies dejjem aktar bħala servizz universali, ikun aktar xieraq li wieħed jemenda l-ambitu tal-OSU formalment biex jinkludi referenza speċifika għall-broadband? Għadu l-kunċett tal-aċċess tal-internet funzjonali wieħed validu? 4. Għadha d-defenizzjoni attwali tal-OSU flessibbli biżżejjed jew, min-naħa l-oħra saret wisq preskrittiva meta jiġu kkunsidrati l-livelli differenti ta' żvilupp tas-suq mifrux mal-UE-27? Dawn il-mistoqsijiet għandhom jitqiesu fl-isfond ta' mistoqsijiet aktar dettaljati, li jinkludu dik dwar ir-rwol u l-implimentazzjoni tal-OSU f'politika ġenerali dwar il-“broadband għal kulħadd”. (a) Kif jista' l-OSU estiż joqgħod f'politika ġenerali biex jiġi żgurat li "l-broadband għal kulħadd" isir realtà, li tinkludi qafas regolattiv li jistimula l-provvistà kompetittiva ta' servizzi disponibbli estensivament, applikazzjoni ta' fondi strutturali, skemi reġjonali ta' netwerk ta' fibra b'aċċess miftuħ u miżuri għall-istimulazzjoni tad-domanda bħal sussidji għal xiri ta' tagħmir tal-abbonati, taħriġ jew titjib tal-għarfien? X'inhuma l-vantaġġi u l-iżvantaġġi li jintuża l-mekkaniżmu tas-servizz universali meta kkontrastat ma' strumenti ta' politika għall-implimentazzjoni tal-politika ta' "broadband għal kulħadd"? X' se jkun l-impatt probabbli fuq il-partijiet involuti, l-inklużjoni territorjali u soċjali, l-impjieġi, il-kompetizzjoni, l-investiment, l-innovazzjoni u l-kompetittività? (b) Kif-tista’ l-estensjoni possibbli tal-ambitu tal-OSU għall-broadband, interpretazzjoni iktar dinamika tal-aċċess għall-internet funzjonali jew moviment lejn kunċett inqas uniformi tal-OSU, tiġi akkomodata maġenb il-bżonn li jiġi żgurat approċċ koerenti minn ġewwa s-suq intern, u nevitaw it-tgħawwiġ tal-kompetizzjoni? (c) Huwa xieraq li nindikaw veloċità partikolari jew medda ta' veloċitajiet li jistgħu jitqiesu bħala rappreżentattivi tal-“broadband” jew idea aġġornata tal-aċċess tal-internet funzjonali? Sabiex tiġi żgurata kwalità ta' servizz u għall-parteċipazzjoni attiva tal-lum fis-soċjetà, għandha l-veloċità tiġi stabbilità bejn l-1 u 2 Mb/s? (d) Kriterji komuni Ewropej u arranġamenti implimentattivi biex jitnaqqas it-tgħawwiġ tal-kompetizzjoni, bħal: - Liema livell ta' adozzjoni mill-"maġġoranza" se jkun hemm bżonn qabel ikunu jistgħu jiġu invokati OSU? - X'għandu jkun il-mekkaniżmu li jiddefinixxi, f'ċirkostanzi xierqa, liema gruppi ta' konsumaturi jew żoni ġeografiċi għandhom jiġu kkunsidrati għall-kopertura minn OSU? - Liema jkun l-aktar approċċ xieraq biex jiġu żgurati l-aċċess u l-faċilità ta' użu tal-komunikazzjoni-e minn persuni vulnerabbli (bħal nies b'diżabilità u utenti aktar imdaħħlin fiż-żmien) li jkunu komparabbli mal-livelli li jgawdu l-maġġoranza tal-utenti? - Għad hemm bżonn li nżommu d-dispożizzjonijiet dwar id-direttorji u t-telfowns pubbliċi bi ħlas ġewwa l-OSU? Fir-rigward ta’ din tal-aħħar, hemm bżonn li nestendu l-OSU għall-"punti ta' aċċess għall-komunikazzjoni-e oħra" (pereżempju l-WiFi hotspots)? - Kif għandhom jintgħażlu impriżi li huma soġġetti għall-obbligazzjonijiet tas-servizz universali u x'għandu jkun l-ambitu tal-obbligazzjonijiet? - X'għandha tkun l-istruttura istituzzjonali biex jiġu implimentati azzjonijiet ta' servizz universali, li fosthom ir-rwol tar-regolaturi? - X'se jkunu l-ispejjeż mistennija għall-obbligazzjonijiet tas-servizz universali u min se jħallas għalihom? X'għandhom ikunu d-daqs u l-limiti tal-fondi u l-iskemi ta' kumpens, ir-relazzjoni bejn is-sorsi ta' fondi bħal tassazzjoni ġenerali u fondi tas-servizzi universali, u kif tiġi żgurata il-konsistenza mar-regoli ta' għajnuna mill-Istat? 3.3. Konklużjonijiet Din il-Komunikazzjoni tistabbilixxi xi riflessjonijiet għar-rwol fil-ġejjieni tas-servizzi universali fil-forniment tas-servizzi tal-komunikazzjoni-e. Hi tqajjem il-mistoqsija jekk il-kunċett u l-ambitu tas-servizz universali f'livell tal-UE għandhomx jinbidlu u jekk iva, jekk is-servizz universali huwiex għodda addatata biex javvanza l-iżvilupp tal-broadband, jew jekk dan għandux jitħalla fl-ambitu ta’ strumenti politiċi oħra tal-UE inkella għall-miżuri nazzjonali Hi tipprovdi l-bażi għal diskussjoni dwar il-medda ta' kwistjonijiet relevanti sabiex jinfetaħ dibattitu Ewropew sostanzjali li għandu jħalli l-partijiet interessati kollha biex jesprimu l-opinjonijiet tagħhom u jiddiskutu approċċi alternattivi, matul is-sena 2009. Abbażi ta' dan id-dibattitu, il-Kummissjoni se tippreżenta Komunikazzjoni fit-tieni nofs tas-sena 2009, li tiġbor fil-qosor dan id-dibattitu. Hi tkun tista' tagħmel segwitu ta' dan fl-2010 bi proposti konkreti jekk ikunu meħtieġa għall-aġġornament tad-Direttiva tas-Servizz Universali. Il-Kummissjoni tistieden lill-Parlament Ewropew, lill-Kunsill, lill-Kumitat Ekonomiku u Soċjali u l-Kumitat tar-Reġjuni biex jagħmlu użu minn din il-Komunikazzjoni bħala bażi għal diskussjonijiet ulterjuri. [1] Id-Direttiva 2002/22/KE tal-PE u tal-Kunsill dwar is-servizz universali u d-drittijiet tal-utent relatati mas-servizzi u n-networks tal-komunikazzjonijiet elettroniċi. [2] Kapitolu II [3] Premessa 8 [4] I.e. din ma tistendix għall-użu tat-teknoliġija ISDN li tipprovdi żewġ konnessjonijiet jew aktar kapaċi li jintużaw flimkien. [5] Il-premessa 8 tispjega wkoll li ladarba r-rata ta' dejta tiddependi wkoll fuq il-kapaċitajiet tat-tagħmir tat-terminali tal-abbonat, ma jkunx xieraq li tkun rekwiżita veloċità speċifika fil-livell tal-Komunità, minkejja li ssemma "limitu massimu" ta' 56 kbits/s. [6] Ara iktar 'il quddiem dwar l-implimentazzjoni tad-Direttiva tat-13-ir Rapport ta' Implimentazzjoni COM(2008) 153. [7] L-Artikolu 15 u l-Anness V [8] COM(2005) 203 u COM(2006) 163. [9] Ara l-aħħar studju Ewrobarometru speċjali 274 li sar fl-aħħar tal-2007, disponibbli http://ec.europa.eu/information_society/policy/ecomm/library/ext_studies/index_en.htm [10] Djar li għandhom għallinqas aċċess għal telefown wieħed, fiss jew mobbli jew it-tnejn. [11] Artikolu 3(1) tad-Direttiva. L-aċċessibbiltà tal-prezzijiet tiġi diskussa aktar fil-Komunikazzjoni 2005/2006 u fid-dokumenti assoċjati SEC(2005) 660 u SEC( 2006) 445 [12] Il-qoffa ta' użu baxx tirreferi għal tendenzi ta' konsum ta' użu baxx tipiku tas-servizzi tal-mowbajl nazzjonali. telefonati bil-vuċi u l-SMSs. Ara COM(2008) 153. [13] Ġeneralment il-bejgħ tal-linji tal-broadband tal-mowbajl qiegħdin 15.5% fis-Slovenja, 15% fl-Irlanda u 8.4% fil-Litwanja. [14] Ara n-nota tal-qiegħ 9 Innota li skont id-dejta tal-Eurostat, 42% tad-djar fl-UE issa għandhom il-broadband (ara http://epp.eurostat.ec.europa.eu). Ir-raġuni għad-differenza bejn is-sejbiet tal-Eurostat u l-i stħarriġ fid-djar dwar il-komunikazzjoni-e hi li dak li ssemma l-ewwel ma jkejjilx l-użu tal-internet fost il-populazzjoni 'l fuq minn 75 sena, li tikkorrispondi għat-12% tal-populazzjoni kollha. [15] It-tieni konsiderazzjoni stabbilita fl-Anness V tirreferi għall-kundizzjonijiet ġenerali tal-falliment tas-suq li kieku jiġġustifikaw l-intervent pubbliku i.e. fejn " id-disponibilità u l-użu ta' servizzi speċifiċi li jwasslu benefiċċju nett ġenerali għall-konsumaturi kollha tant li l-intervent pubbliku hu garantit fejn mhumiex ipprovduti servizzi speċifiċi għall-pubbliku taħt ċirkostanzi kummerċjali normali ". [16] Ara l-aħħar Rapport ta' Implimentazzjoni (it-13-il wieħed), COM(2008) 153. [17] COM (2005) 229 [18] COM (2006) 129 [19] Ara COM(2007) 803. [20] Il-kontribuzzjonijiet għall-konsultazzjonijiet publiċi fuq il-Komunikazzjoni COM(2005) 203 u dawk irċevuti fil-kuntest tar-riforma tal-qafas regolatorju tal-UE fl-2006/07 irrikonoxxew il-bżonn ta' riflessjoni aktar fundamentali dwar is-servizz universali.